Man voor TV op kleinhoewe geskiet(Argieffoto ter illustrasie: Unsplash) Die Kabega Park-polisie in Gqeberha (Port Elizabeth) is op soek na drie verdagtes wat ŉ man Dinsdagaand op sy kleinhoewe in Theescombe geskiet en beseer het. Die 59-jarige slagoffer het glo televisie in sy huis in Lakesideweg gekyk toe drie mans omstreeks 20:30 deur ŉ oop deur in die sitkamer gebars het. “Die verdagtes het twee skote op die slagoffer afgevuur en gevlug. Niks is uit die huis gesteel nie. “Die slagoffer het ŉ besering in sy linkerboarm opgedoen,” het kapt. Sandra Janse van Rensburg, polisiewoordvoerder, gesê. Die motief vir die skietery is in dié stadium onduidelik. Niemand is nog in verband met die voorval in hegtenis geneem nie. Enigiemand met inligting word versoek om die polisie by 082 302 6159 te bel, of die misdaadnommer by 08600 10111 te skakel. Inligting kan ook via die MYSAPS-app gestuur word.